Document ID: 32014R0298

KOMISIJAS REGULA (ES) Nr. 298/2014
(2014. gada 21. marts),
ar ko groza Eiropas Parlamenta un Padomes Regulas (EK) Nr. 1333/2008 II pielikumu un Komisijas Regulas (ES) Nr. 231/2012 pielikumu attiecībā uz magnija dihidrogendifosfāta izmantošanu par irdinātāju un skābuma regulētāju
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu, 14. pantu un 30. panta 5. punktu,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2), un jo īpaši tās 7. panta 5. punktu,
tā kā:
(1)
Regulas (EK) Nr. 1333/2008 II pielikumā ir noteikts Savienības atļauto pārtikas piedevu saraksts un to lietošanas nosacījumi.
(2)
Komisijas Regulā (ES) Nr. 231/2012 (3) ir noteiktas Regulas (EK) Nr. 1333/2008 II un III pielikumā uzskaitīto pārtikas piedevu specifikācijas.
(3)
Savienības sarakstu un specifikācijas saskaņā ar Regulas (EK) Nr. 1331/2008 3. panta 1. punktā minēto vienoto procedūru var atjaunināt pēc Komisijas iniciatīvas vai pēc pieteikuma saņemšanas.
(4)
Pieteikums atļaujai izmantot magnija dihidrogendifosfātu par irdinātāju un skābuma regulētāju konkrētās pārtikas produktu kategorijās tika iesniegts 2011. gada 7. aprīlī, un tas tika darīts pieejams dalībvalstīm.
(5)
Fosforskābi, fosfātus, difosfātus, trifosfātus un polifosfātus (E 338-452) ir atļauts izmantot konditorejas izstrādājumos par irdinātājiem. Difosfātus (E 450), kas norādīti Regulā (ES) Nr. 231/2012, var izmantot kā alternatīvu skābajam nātrija alumīnija fosfātam (E 541), tādējādi samazinot alumīnija saturu pārstrādātos pārtikas produktos. Norādītajiem difosfātiem piemīt rūgta pēcgarša (“dedzinoša garša”), un tie var palielināt kopējo nātrija saturu pārtikā.
(6)
Tā kā šo vielu varētu izmantot par alternatīvu citiem difosfātiem, un tādējādi mazināt rūgto pēcgaršu un izvairīties no nātrija līmeņa paaugstināšanas pārtikā, magnija dihidrogendifosfāta specifikācijas būtu jāparedz Regulas (ES) Nr. 231/2012 pielikumā. Tāpēc magnija dihidrogendifosfāta izmantošana būtu jāatļauj šādās kategorijās: 6.2.1. “Milti” (tikai pašuzbriedinošos miltos), 6.5. “Nūdeles”, 6.6. “Mīklas”, 7.1. “Maize un maizītes” un 7.2. “Smalki miltu konditorejas izstrādājumi”. Magnija dihidrogendifosfātam būtu jāpiešķir numurs E 450 (ix).
(7)
Līdzīgas vielas, kurām ir līdzvērtīgs vai augstāks magnija saturs salīdzinājumā ar magnija dihidrogendifosfātu, proti, ortofosforskābes monomagnija un dimagnija sāļi (E343i, E343ii), jau ir atļauts izmantot tajās pašās pārtikas kategorijās. Magnija dihidrogendifosfāta iekļaušana Regulas (ES) Nr. 231/2012 pielikumā kā alternatīvu difosfātu, un tā izmantošana pārtikas produktos nepalielinās fosfora un magnija uzņemšanu ar pārtiku. Tāpēc magnija dihidrogendifosfāta (E 450 (ix)) specifikācijas norādīšana un konkrētā atļauja to izmantot par irdinātāju un skābuma regulētāju nerada bažas par kaitīgumu.
(8)
Saskaņā ar Regulas (EK) Nr. 1331/2008 3. panta 2. punktu Komisijai ir jālūdz Eiropas Pārtikas nekaitīguma iestādes atzinums, lai atjauninātu Savienības atļauto pārtikas piedevu sarakstu, kas iekļauts Regulas (EK) Nr. 1333/2008 II pielikumā, izņemot gadījumus, kad attiecīgie atjauninājumi nevar nelabvēlīgi ietekmēt cilvēku veselību. Tā kā magnija dihidrogendifosfāta (E 450 (ix)) iekļaušana Regulas (ES) Nr. 231/2012 pielikumā, specifikācijas norādīšana un atļauja to izmantot par irdinātāju un skābuma regulētāju nerada bažas par kaitīgumu, Eiropas Pārtikas nekaitīguma iestādes atzinums nav jālūdz.
(9)
Tādēļ Regula (EK) Nr. 1333/2008 un Regula (ES) Nr. 231/2012 būtu attiecīgi jāgroza.
(10)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 1333/2008 II pielikumu groza saskaņā ar šīs regulas I pielikumu.
2. pants
Regulas (ES) Nr. 231/2012 pielikumu groza saskaņā ar šīs regulas II pielikumu.
3. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 21. martā

Labels: 3
0
1
17